Tiden fra december til april er normalt lavsæson i vinduesbranchen. Men hos Outline Vinduer i Farsø er dette års lavsæson blevet det stik modsatte. Vinduesproducenten har travlt som aldrig før, og det betyder, at de netop har ansat 20 nye medarbejdere og har endnu ti nyansættelser på vej. - Vi plejer faktisk at bruge lavsæsonen på at efteruddanne vores medarbejdere, og nogle gange må vi også afskedige. Men I år har der ikke været tid til uddannelse, og vi ansætter altså også, så det er en helt modsat situation, siger administrerende direktør hos Outline Vinduer, Jens Sørensen. En af de nyansatte er Stefan Horslev. Han kommer fra restaurationsbranchen, der i modsætning til vinduesbranchen har været under hårdt pres det seneste år. Derfor er han glad for at have fået muligheden i en ny branche. - Det var min egen beslutning. Nu var jeg hjemsendt for tredje gang, og det er ikke sjovt i længden. Og jeg tænker også på, hvordan det bliver, når man må åbne igen med alle de restriktioner. Så hvis der skulle ske noget nyt, så skulle det være nu, siger han. Flere projekter i hjemmet Da landet lukkede ned 11. marts 2020, så det ellers skidt ud for Outline, som for så mange andre. - Vi begyndte at lave katastrofeplaner og så salgstal, der ikke var så pæne. Faktisk solgte vi halvdelen af, hvad vi skulle, siger Jens Sørensen. Men salgstallene rettede sig, og pludselig eksploderede det nærmest for Outline. Fordi vi er begyndt at bruge mere tid derhjemme, ikke bruger så mange penge på dyre middage og rejser, og samtidig har fået udbetalt en stor portion af vores indefrosne feriepenge, er der belvet tid og råd til renoveringsprojekter i hjemmene, og det betyder, at rigtig mange danskere skal have skiftet døre og vinduer. - Pludselig så vi tal, der lå over normalen, fordi købsmønstrene ændrede sig, og vi begyndte at bruge flere penge på boligen, siger Jens Sørensen. Outline Vinduer runder lige straks 300 ansatte, hvilket er det højeste i virksomhedens historie. Direktøren forventer ikke, at de usædvanligt høje salgstal fortsætter, men han regner med, at produktionen lidt efter lidt vil finde tilbage på et nyt og stabilt højt niveau, hvorfra man kan udvikle og skabe yderligere vækst.

Referat:
Vinduesproducenten fra Farsø har travlt som aldrig før. Midt i det, der normalt er lavsæson, ansætter de 30 medarbejdere.